Den kommende politiske aftale om politiet bliver uden SF, Enhedslisten og Alternativet.

Det står klart, efter at Venstre-regeringen har bedt Folketingets partier tilkendegive, om de kan leve med at finansiere politiaftalen ved at skære 500 millioner kroner på ungdomsuddannelserne.

- Desværre har finansministeren sagt, at enten skal vi acceptere regeringens nedskæringer på uddannelsesområdet, eller også skal vi ikke møde op. Den form for revolverpolitik kan man jo ikke arbejde med, siger retsordfører Lisbeth Bech Poulsen (SF).

- Vi ville meget gerne have diskuteret det på et møde, men adgangsbilletten er, at man slagter ungdomsuddannelserne, og det kan vi ikke være med til. Vi er de facto blevet smidt ud, siger hun.

Læs også : Hjort om politiforhandlinger: Alle skal med til kedelig del af festen

Det samme gælder Enhedslisten og Alternativet, oplyser de to partier til DR Nyheder.

- Det kan vi selvfølgelig ikke være med til. Det kommer til at ramme fremtidige generationers uddannelsesmuligheder og føre til uddannelseslukning i udkantsdanmark, siger retsordfører Pernille Skipper fra Enhedslisten.

- Derfor har jeg også meget svært ved at forstå, hvordan det kan være, at Dansk Folkeparti og Socialdemokraterne åbenbart stadig sidder med ved de her forhandlinger og har accepteret den her fuldstændig hul-i-hovedet finansiering, siger hun.

Socialdemokraterne har foreløbig accepteret regeringens forslag om at skære på ungdomsuddannelserne, men vil under de kommende forhandlinger forsøge at komme igennem med alternative finansieringsforslag, siger retsordfører Trine Bramsen (S) til DR Nyheder.